答范景仁嘆花花在相國寺近舞場
作者：韓維
朝代：宋

paragraphs: 佛宮金碧開朝霞，遊人雜遝來正譁。
危弦促管競繁咽，羅袖對舞春風斜。
子時投閒一往步，正見綠樹團丹花。
舉頭驚看不忍去，却視姝子猶泥沙。
稍開欲謝各自好，似爲悅己爲容華。
歸來想像入秀句，刻綴玉佩鏘珩牙。
尚嫌獨賞不盡意，邀我共賦雄其誇。
欲將奇警謝妍麗，力竭未有錙銖加。
急須取酒趁殘艷，猶勝落盡乾咨嗟。